text: To sparekasser frier til hinanden 
  03 august 2012 kl. 14.50
  Sparekassen Bredebro og Vorbasse-Hejnsvig Sparekasse er på vej til at slå sig sammen, oplyser bestyrelserne i dag, fredag.
  - Der stilles så store krav fra Finanstilsynet i dag, at vi på sigt ville blive for små, siger bestyrelsesformand Søren Degn Clausen fra Sparekassen Bredebro.
  Sparekassen Bredebro har tre afdelinger, mens Vorbasse-Hejnsvig Sparekasse har otte afdelinger i det sydlige Jylland.
  De to sparekasser har til sammen 87 medarbejdere.
  
  Færre filialer? 
  Den endelige beslutning forventes taget på sparekassernes repræsentantskabsmøder den 20. august.
  Om kunderne får færre filialer af en sammenslutning er uvist.
  - Det skal en ny fælles bestyrelse tage stilling til, siger Søren Degn Clausen.
  